Cine plăteşte postacii de pe internet să scrie ştiri false despre autorităţile şi investiţiile acestora din judeţul Teleorman? Este întrebarea la care caută răspuns primarul Alexandriei, iar lămuriri speră să-i aducă o anchetă privată. Edilul a angajat o echipă de detectivi particulari, pe banii lui, de la care aşteaptă dovezi clare, care să-i susţină suspiciunile. El este supărat că în ultima vreme, atât pe internet, cât şi în presă au apărut mai multe ştiri în care se vorbeşte despre investiţii din bani publici făcute de mântuială şi despre legături dintre firme din Teleorman care au obţinut diverse contracte cu statul.

Articolele critice privind starea Sălii Polivalente şi amplasarea viitorului stadion din Alexandria l-au deranjat în mod deosebit pe primar. El e convins că în spatele articolelor din presă ar fi interese politice ascunse. Vrea însă dovezi concludente care să-i întărească presupunerile, aşa că a angajat, pe banii lui, o echipă de detectivi particulari care să facă o anchetă.

„Fac rău oraşului şi asta mă interesează. Şi asta mă doare... Eu, dacă nu mă bat pentru oraşul meu şi dacă nu conving, s-ar putea să avem de suferit. Şi din acest motiv m-am gâdit foare serios şi decizia am şi luat-o, să vedem totuşi, cu cine comunică pentru că oamenii de care vă povestesc, aceşti alexăndreni, nu sunt nebuni. Adică, nu sunt oameni care să nu aibă raţiune şi chiar să nu ştie ceea ce scriu”, spune Victor Drăguşin, primarul municipiului Alexandria.

Ziariştii acuzaţi de primar că strică imaginea autorităţilor spun, însă, altceva.

„Eu nu cred că imaginea judeţului o strică presa, ci cred că imaginea judeţului o strică tocmai oamenii aceştia politici care nu înţeleg până la urmă care e responsabilitatea lor. Despre Centrul Cultural, de exemplu, am scris şi noi, nu în sens pozitiv, pentru că acolo sunt foarte mulţi bani investiţi care nu se cheltuie pentru promovarea culturii”, spune Carmen Dumitrescu. jurnalist „Liber Teleorman”.

Despre ancheta comandată de primar au aflat şi locuitorii Alexandriei.

„Fiecare are dreptul să-şi spună o opinia. Eu aşa cred. Nu mi se pare normal să angajeze detectivi particulari pentru aşa ceva”, spune un localnic.